**1. korizmena nedjelja – B (18. veljače 2018.)**

**Prvo čitanje: Post 9, 8-15**

Čitanje Knjige Postanka

Ovo reče Bog Noi i njegovim sinovima s njim: »Evo, sklapam savez svoj s vama i s vašim potomstvom poslije vas i sa svim živim stvorovima što su s vama: s pticama, sa stokom, sa svim zvijerima, sa svime što je s vama izišlo iz korablje – sa svim živim stvorovima na zemlji. Uspostavljam savez svoj s vama te nikad više vode potopne neće uništiti živa bića niti će ikad više potop zemlju opustošiti.«

I reče Bog: »A ovo znamen je saveza koji stavljam između sebe i vas i svih živih bića što su s vama za naraštaje dovijeka: Dugu svoju u oblak stavljam, da znamenom bude saveza između mene i zemlje. Kad oblake nad zemlju navučem i dúga se u oblaku pokaže, spomenut ću se saveza svoga, saveza između mene i vas i stvorenja svakoga živog: potopa više neće biti da uništi svako biće.«

*Riječ Gospodnja.*

**Otpjevni psalam: Ps 25, 4bc-5ab.6-7bc.8-9**

Pripjev**:** *Sve su staze tvoje, Gospodine, ljubav i istina za one koji čuvaju Savez tvoj.*

Pokaži mi, Gospodine, putove svoje,  
nauči me svojim stazama!  
Istinom me svojom vodi i pouči me  
jer ti si Bog, moj Spasitelj.

Spomeni se, Gospodine, svoje nježnosti  
i ljubavi svoje dovijeka.  
Spomeni me se po svojoj ljubavi –  
radi dobrote svoje, Gospodine!

Gospodin je sama dobrota i pravednost:  
grešnike on na put privodi.  
On ponizne u pravdi vodi  
i uči malene putu svome.

**Drugo čitanje: 1Pt 3, 18-22**

Čitanje Prve poslanice svetoga Petra apostola

Ljubljeni: Krist jednom za grijehe umrije, pravedan za nepravedne, da vas privede k Bogu – ubijen doduše u tijelu, ali oživljen u duhu. U njemu otiđe i propovijedati duhovima u tamnici koji bijahu nekoć nepokorni, kad ih ono Božja strpljivost iščekivaše, u vrijeme Noino, dok se gradila korablja u kojoj nekolicina, to jest osam duša, bî spašena vodom. Njezin protulik, krštenje – ne odlaganje tjelesne nečistoće, nego molitva za dobru savjest upravljena Bogu – i vas sada spasava po uskrsnuću Isusa Krista koji, uzašavši na nebo, jest zdesna Bogu, pošto mu bijahu pokoreni anđeli, vlasti i sile.

*Riječ Gospodnja.*

**Poklik prije Evanđelja:** *Ne živi čovjek samo o kruhu, nego o svakoj riječi što izlazi iz Božjih usta!*

**Evanđelje: Mk 1, 12-15**

Čitanje svetog Evanđelja po Marku

U ono vrijeme: Duh nagna Isusa u pustinju. I bijaše u pustinji četrdeset dana, gdje ga je iskušavao Sotona; bijaše sa zvijerima, a anđeli mu služahu.

A pošto Ivan bijaše predan, otiđe Isus u Galileju. Propovijedao je evanđelje Božje: »Ispunilo se vrijeme, približilo se kraljevstvo Božje! Obratite se i vjerujte evanđelju!«

*Riječ* *Gospodnja*.